Урок 20: “Я і навакольны свет. Поры года і занятак людзей”.

**МЭТА:** фарміраванне ўмення адказваць на пытанне, карыстаючыся словамі самога пытання і выкарыстоўваючы новую лексіку па тэме.

**ЗАДАЧЫ:** вучыць асэнсавана ўспрымаць тэкст на слых на аснове твора “Наташын букецік”, чытаць словы і сказы, якія графічна не адрозніваюцца ў рускай і беларускай мовах, правільна вымаўляць асаблівыя гукі беларускай мовы; садзейнічаць запамінанню лексікі на тэму “Поры года і занятак людзей”; развіваць фанематычны слых, памяць; выхоўваць працавітасць.

**АБСТАЛЯВАННЕ:** вучэбны дапаможнік, выявы прадметаў (дадатак 1 да ўрока 19), індывідуальныя карткі (дадатак 1), размалёўкі (дадатак 2), прэзентацыя.

Ход урока

I. АРГАНІЗАЦЫЙНЫ ЭТАП.

**Настаўнік.**

У любyю пapy гoдa,

y пaгoдy, нeпaгoдy

cлyxaй poднyю пpыpoдy —

ты пaчyeш гaлacы

тaямнiчae кpacы.

*В. Жуковіч*

II. ЭТАП АКТУАЛІЗАЦЫІ СУБ’ЕКТЫЎНАГА ВОПЫТУ ВУЧНЯЎ.

**Настаўнік.** Да чаго заклікае аўтар? Як на беларускай мове сказаць пра пагоду? *(Яснае, добрае надвор’е.)* Пра непагоду? *(Пахмурнае, дажджлівае надвор’е.)* Успомніце, якія з’явы прыроды ці аб’екты нежывой прыроды вы можаце назваць на беларускай мове. Я буду паказваць малюнак, а хто першы падыме руку, той забірае картку і займае сваё месца. *(Гл. урок 19, дадатак 1.)*

Прапаную вам паслухаць невялікія апавяданні пра з’явы прыроды, але вы будзеце мне дапамагаць: калі я падымаю малюнак — такі ж, як у вас, — вы дапаўняеце мой сказ сваім словам — назвай малюнка.

*Пасля кожнага аповеду пра пару года настаўнік выясняе, што гэта за пара года, і вывешвае малюнак ці плакат з выявай пары года. Можна выкарыстоўваць прэзентацыю (слайд 1).*

1. Скончыўся час завірухі. Прыгрэла сонейка. На дахах дамоў з’явіліся ледзяшы. Пачалі таяць гурбы снегу. Пабеглі вясёлыя ручайкі. На рэках пачаўся крыгаход. На галінках набрынялі пупышкі. Птушкі вяртаюцца з выраю. Якая пара года прыйшла?

2. Свеціць яркае сонейка. Стаіць спякота. Раптам набеглі хмары. Пайшоў дождж. Вялікія кроплі падалі на зямлю. Бліснула маланка, грымнуў гром. Пачалася навальніца. Падзьмуў вецер і разагнаў хмары. У небе з’явілася вясёлка. Гэта пара года…

3. Дзьме халодны вецер. Неба засцілаюць хмары. Мінуў час навальніцы. Не скора мы ўбачым вясёлку. Часта ідзе дождж. Птушкі збіраюцца ў вырай. Прыйшла…

4. Падмарозіла. Дрэвы ўпрыгожыла шэрань. Пасыпаў снег. Наляцеў вецер. Пачалася завіруха. Хутка выраслі вялікія гурбы снегу. На змену восені прыйшла…

Мэтавызначэнне

**Настаўнік.** Чаму будзе прысвечаны наш урок? Назавіце ўсе поры года.

Прачытайце тэму ўрока. *(Слайд 2.)* Пра што яшчэ акрамя пор года мы будзем гаварыць?

III. ЭТАП ЗАСВАЕННЯ НОВЫХ ВЕДАЎ І СПОСАБАЎ ДЗЕЙНАСЦІ.

Знаёмства з лексікай на тэму “Поры года і занятак людзей”

Работа з вучэбным дапаможнікам (заданне 1, с. 50)

**Настаўнік.** Пра заняткі людзей у розныя поры года дапамогуць расказаць малюнкі ў вучэбным дапаможніку.

*Вучні чытаюць слова пад малюнкам. Настаўнік пачынае сказ, які вучні паўтараюць і дапаўняюць прачытаным словам. Перад малюнкам 8 настаўнік паказвае выяву шпака, вучні чытаюць назву птушкі на беларускай мове і здагадваюцца, як на беларускай мове называецца дамок шпака. Настаўнік падказвае, што за кружочкам схаваўся асаблівы гук беларускай мовы* *(слайд 3).*

1. Збожжа збірае … *(камбайн)*.

2. Якія дрэвы на малюнку? Хлопык насыпае снег пад … *(яблыні)*.

3. Дзяўчынка корміць … *(кур)*.

4. Дзяўчынка збірае ягады малін на … *(кустах)*.

5. Рабочы рамантуе … *(трактар)*.

6. Людзі капаюць … *(бульбу)*. Хлопец збірае бульбу ў … *(вядро)*.

7. Рабочы нарыхтоўвае … *(капусту)*.

8. Хлопцы вешаюць на ствол … *(шпакоўню)*.

*Настаўнік загадвае загадкі і прапануе расказаць з дапамогай малюнкаў у падручніку, якія заняткі ў людзей у гэтую пару года.*

*Калі дазваляе час, можна запытацца, якія назвы аб’ектаў ці з’яў прыроды сустрэліся ў загадках. Падымаюцца вучні, у каго малюнак расказвае пра гэта.*

Снег на полі,

Лёд на рэчцы,

Мяцеліца гуляе —

Калі гэта бывае?

Сонца пячэ,

Ліпа цвіце,

Збожжа даспявае —

Калі гэта бывае?

Растае сняжок,

Ажыў лужок,

Дзень прыбывае —

Калі гэта бывае?

Пуста ў палях,

Мокне зямля,

Дождж палівае —

Калі гэта бывае?

*В. Вітка*

IV. ЭТАП ЗАМАЦАВАННЯ ВЕДАЎ І ЎМЕННЯЎ.

**Настаўнік.** Прапаную адпачыць і ўспомніць поры года. Падыміцеся са сваіх месцаў. Я буду называць поры года, а вы — рабіць адпаведныя рухі. Пасля мяняемся ролямі: я буду паказваць, а вы — называць пару года.

Зіма — рукі на пояс.

Вясна — рукі да плячэй.

Лета — рукі ўверх.

Восень — рукі апушчаны.

Прапаную вам яшчэ раз успомніць заняткі людзей у названыя поры года. *(Дадатак 1.)*

Прачытайце словы ў слупку. Тряцяе слова, першае, чацвёртае, … .

Паўтарыце слова, што я назвала, і пакажыце малюнак: бульба, збожжа, шпакоўня, суніцы, грыбы, сена, куст, камбайн, свойская жывёла, кветка, снег, бярозавы гай. Што робіць чалавек у бярозавым гаі? Ваша задача — з дапамогай слова і малюнка расказаць пра заняткі людзей.

*Пры наяўнасці часу і падрыхтаванасці класа можна прапанаваць вучням змяніць словы, каб працу выконваў не адзін чалавек, а некалькі (****збіраюць****,* ***капаюць****, …).*

*Спачатку работа арганізуецца франтальна, потым — у парах.*

**Настаўнік.** Каля малюнка вы бачыце квадрацік. Ваша задача — напісаць у квадраціку першую літару пары года, у якую людзі занятыя гэтай справай. *(Зімняя пара — З, вясенняя пара — В, летняя — Л, асенняя — А.) (Слайд 4.)*

Падрыхтоўка да ўспрымання тэксту на слых

Работа з вучэбным дапаможнікам (заданне 3, с. 51)

**Настаўнік.** Як вы думаеце, якія поры года паказаныя на малюнках?

Прачытайце, як завуць дзяўчынку.

Што пасадзіла Наташа?

Хто параіў ёй гэта зрабіць?

Што было ў каляровым пакеціку, які дала Наташы мама?

Якімі спачатку былі расткі? *(Маленькія, кволенькія.)* Паўтарыце.

Што рабіла Наташа, каб кветкі выраслі?

Прачытайце слова з карткі *(дадатак 1)*, якое падыходзіць, каб расказаць пра справу дзяўчынкі. *(Даглядае.)*

Каму падарыла Наташа кветкі?

Як называюцца кветкі, якія вырасціла Наташа? Як іх назва гучыць на беларускай мове, вы даведаецеся з апавядання. Слухайце ўважліва.

Успрыманне твора на слых

Слуханне апавядання “Наташын букецік”.

Праверка агульнага разумення тэксту

**Настаўнік.** Каму падарыла кветкі Наташа? Як называюцца кветкі, якія вырасціла Наташа?

Пакажыце ў вучэбным дапаможніку астры, рамонкі.

У якую пару года ідуць у школу?

Як называецца першы месяц восені?

Прачытайце, што адбывалася вясной, летам, увосень. *(Франтальная работа.)*

Чытанне тэксту ў парах

**Настаўнік.** Які настрой быў у Наташы? Чаму? Прачытайце запісаны ўнізе старонкі сказ. Якое ён мае дачыненне да нашага апавядання? Якія добрыя справы, што вы зрабілі, можаце ўспомніць?

V. ЭТАП ПАДВЯДЗЕННЯ ВЫНІКАЎ ВУЧЭБНЫХ ЗАНЯТКАЎ.

Настаўнік рыхтуе карткі з выявамі пор года (дадатак 2).

**Настаўнік.** У мяне ў руках размалёўкі выявы пары года. Вы выцягваеце картку і прадумваеце, пра якую справу людзей у гэтую пару года вы можаце расказаць.

*Спачатку ўсе вучні выцягваюць карткі.* *Потым збіраюцца ў групы па порах года ў адпаведнасці з малюнкам і абмяркоўваюць, якія заняткі яны могуць назваць*. *Група прадстаўляе сваю пару года.*

**Настаўнік.** У падарунак за вашы добрыя адказы я пакідаю кожнаму з вас размалёўку. Мэта нашага ўрока дасягнутая.